Man kan godt mærke, at man får fjernet en tatovering. Men det er meget forskelligt, hvor ondt folk synes, det gør. Hver gang det effektive laserlys rammer huden, kan man mærke et lille stik. For nogle føles dette smertefuldt, men for de fleste er det dog ikke nødvendigt at tage smertestillende for at gennemføre behandlingen. Hvis du er meget nervøs for, at det kommer til at gøre ondt, kan du med fordel gå på apoteket og købe en smertestillende creme. Smør den på en time inden behandlingen og pak tatoveringen ind i husholdningsfilm. Derudover er det en god idé at have is på lager, som du kan påføre efter laserbehandlingen, da området godt kan føles både varmt og ømt i dagene efter.